સાચા અર્થમાં સેવાને વરેલા શ્રી મોતીભાઈએ કોઈ પણ પ્રવૃત્તિ સાથે પોતાનું નામ જોડવાની કે માનપાન પામવાની ક્યારેય ઝંખના રાખી નથી. એટલું જ નહીં પરંતુ એમની વિરલ કહી શકાય તેવી સેવાવૃત્તિને કારણે એક પ્રસંગે એમનો અભિનંદન-ગ્રંથ પ્રગટ કરવાનું વિચારાયેલું. બીજા એક પ્રસંગે કરાંચીના ગુજરાતી સાહિત્ય પરિષદના અધિવેશનમાં પુસ્તકાલય વિભાગનું પ્રમુખસ્થાન લેવા આમંત્રણ અપાયેલું. આ બંને પ્રસંગો તેમણે નમ્રતાથી ટાળ્યા હતા. સભાસમારંભો, ભાષણો, ઉદ્દઘાટનો અને પ્રમુખસ્થાનોથી તે સદા દૂર રહ્યા હતા. 1939માં એમનું અવસાન થયું હતું.